मुख्यधारा साहित्य ने मौखिक रचना को तो साहित्य के दर्ज़े में ही जगह न दी। एक पूरा लोक, स्त्री की एक पूरी दुनिया साहित्य और साहित्य के इतिहास से बाहर हो गई। इतिहास में अपना नाम न मिलना भविष्य का बड़ा संकट है। उस पूरे लोक को उसकी शब्दावली सहित कवयित्री ने अपने काम में जगह बनाने दी है, उस सब को भाषा में 'क्लेम' कर लिया है जिसे साहित्येतिहासकारों ने अनदेखा और $गैर-ज़रूरी मान लिया। कवयित्री कहती है 'माँओं के बचाए हुए ही बचती है भाषा' (मातृभाषा- आई.टी. में कार्यरत पुराने सहपाठी के साथ एक शाम) अनामिका के यहाँ सहज ही भोजपुरी, अंग्रेज़ी ,पंजाबी की अभिव्यक्तियों का भी ख़ूब आना-जाना है! बीच-बीच में लोककथाओं के बैल और धोबन चिडिय़ा ही नहीं शेक्सपियर, कंफ्यूशियस बेधड़क चले आते हैं। अनामिका की कविता पढते हुए लगता है वे -